Timol-moordsaak lank uitgestelJoao “Jan” Rodrigues tydens ‘n vorige hofverskyning (Foto: Brenda Masilela/ANA) Joao Rodrigues, voormalige polisiebeampte, het Maandag vlugtig in die Johannesburgse hooggeregshof verskyn op klagtes wat met die moord van anti-apartheidsaktivis Ahmed Timol in 1971 verband hou. Regter Ramarumo Monama het tydens die voorvonnisverhoor gesê Rodrigues en die staat het ingestem dat die saak in Januarie 2019 kan begin. Rodrigues se regspan het tydens sy vorige hofverskyning ŉ aansoek ingedien om die vervolging in sy geheel op te skort. Die hof het nog nie ŉ beslissing gemaak oor dié aansoek nie. Dit sal waarskynlik in November vanjaar plaasvind. Die 80-jarige Rodrigues word daarvan beskuldig dat hy deel van ŉ groep polisiebeamptes was wat Timol in 1971 vermoor het terwyl hy in aanhouding was. Timol het gesterf toe hy 10 verdiepings ver uit die John Vorsterplein-polisiestasie geval het. Sy afsterwe is in daardie stadium as ŉ selfmoordgeval geklassifiseer. Die Nasionale Vervolgingsgesag het aangedui dat hulle Rodrigues se aansoek sal teenstaan. “Dit maak nie saak hoe lank gelede iets gebeur het nie, as iemand aanspreeklik gehou kan word vir ŉ beweerde misdaad, dan sal daardie saak in die hof voorkom. Hierdie saak is geen uitsondering nie,” het Phindi Mjonondwane, woordvoerder vir die NVG, gesê. “Sy ouderdom en die verloop van tyd sal nie ŉ faktor wees nie.” Mjonondwane het gesê hulle is al maande lank gereed vir die hofsaak. Sy doen ook ŉ beroep op ander families, wat vermoed hulle geliefdes is deur apartheidsera-polisiebeamptes vermoor, om na vore te kom. Rodrigues se borgtog is verleng. Lees alle vorige berigte oor Ahmed Timol op Maroela Media.